Георги Иванов – Гонзо
Георги Александров Иванов – Гонзо е български футболист и треньор. Футболист № 1 на България за 2000 и 2001 г. и голмайстор на българското първенство през сезон 2000/01 г.

Биография 
Роден е на 2 юли 1976 в Пловдив, България. Син е на Александър Иванов – легенда на Ботев (Пловдив). Започва кариерата си в Локомотив (Пловдив), за кратко играе в Армеец (Пловдив), но не след дълго е забелязан от софийския „Левски“ и е привлечен по настояване на тогавашния треньор на „сините“ Стефан Грозданов през 1997 г. Първият мач на Гонзо е на 27 февруари 1993 г. между ФК Хасково и Локомотив (Пловдив), който завършва 2:0. Като футболист на Локомотив той има 64 мача и 16 гола в „А“ група. След като преминава в „Левски“, той прави няколко слаби мача, но с течение на времето се доказва и се превръща в един от най-добрите нападатели в историята на футболен клуб „Левски“ (София).

Георги Иванов допринася изключително много за трите поредни шампионски титли на „Левски“ през 2000, 2001 и 2002 г., както и за титлите през сезоните 2005/06, 2006/07 и 2008/09. Носител е на Купата на България за 1998, 2000, 2002 и 2007 година (през сезон 2006/07 той е в „Левски“ само през есента). Заема трето място във вечната ранглиста на „Левски“ (София) по голове в европейските клубни турнири с 16 попадения. Той е избран за футболист на България в две поредни години – 2000 и 2001 и става голмайстор на българското първенство през сезон 2000/01 с 22 отбелязани гола.

За повече от 10 години Георги Иванов става най-резултатният футболист във вечното дерби на България между Левски и ЦСКА. До края на 2008 г. има отбелязани 15 гола във вратата на ЦСКА (с което подобрява рекорда на Наско Сираков – 14), 11 от които са за първенство и 4 за Националната купа и Суперкупата на България. Разписва се в едни от най-важните мачове през годините, включително и на финала за купата на България през 1998 г. срещу ЦСКА. Тогава „червените“, които празнуват 50-годишен юбилей, губят финала с 5:0. Автор е и на така наречения „Кървав гол“ през 2000 година срещу ЦСКА на стадион „Георги Аспарухов“, след като отбелязва победния гол в 93-тата минута с окървавена и бинтована глава. В периода 1997 – 2001 година „Левски“ побеждава ЦСКА, само когато Гонзо вкарва. Освен това, когато той е отбелязвал срещу ЦСКА, „Левски“ никога не е губил мача. За „сините“ той има 181 мача и 105 гола в „А“ група и се нарежда на 4-то място във вечната ранглиста на голмайсторите на клуба (до 09.05.2009 година).

За националния отбор Георги Иванов има 33 мача и 4 гола.

В средата на 2002 г. Гонзо е продаден на френския ФК Стад Рене за 4,1 млн. долара, а след не особено успешен период там преминава в турския „Самсунспор“, като се връща при „сините“ под наем за един сезон – 2003/04. До края на януари 2006 г. Георги Иванов играе в турския клуб „Газиантепспор“. От началото на февруари 2006 Гонзо е отново играч на „Левски“, с когото участва в Шампионската лига преди да премине в хърватския ХНК Риека за 130 000 евро през януари 2007. На  г. подписва отново с клуба „Левски“ (София).

През сезон 2008 – 2009 г. Георги Иванов има 12 гола в 22 мача и допринася много за първото място на „Левски“ в „A“ група. Като цяло сезонът за него е изпълнен със спадове и възходи, въпреки това той отново се утвърждава като лидер и голмайстор за „Левски“. В някои от мачовете играе с маска на лицето заради счупена скула, след което къса мускул на прасеца. В крайна сметка пътува за Барселона, за да се подложи на операция. Това изкарва синята 9-ка за 4 – 5 месеца от игра и той пропуска мачовете на „Левски“ до края на сезона.

Треньорска кариера 

След края на сезон 2008/09 се отказва от футбола. Назначен е за спортен директор в „Левски“.

От септември 2009 г. е треньор на ПФК „Левски“ (София) в тандем с Антони Здравков. В началото на сезон 2011/12 се завръща начело на „Левски“, където е треньор до 2 ноември 2011.

След напускането на Николай Костов, през март 2012 г. става старши треньор на „Левски“ за втори път, но води отбора само два мача. На 5 април напуска поста старши треньор и спортен директор в „Левски“.

На 10 октомври 2012 г. Гонзо е представен на пресконференция в родния си ПФК Локомотив (Пловдив) като старши треньор, но напуска след по-малко от 24 часа заради финансови разминавания с ръководството на клуба.

На 17 декември 2012 г. година подписва договор за 2 години с ПФК Черно море (Варна). Официално е представен пред отбора на 9 януари 2013 г.

През 2016 г. отново се завръща като треньор на „Черно море“ (Варна). На 21 септември 2017 г. поради лоши резултати напуска клуба.

През 2019 г. е назначен за спортно-технически директор на „Локомотив“ (Пловдив). На 7 декември 2021 г. напуска поста си на спортно-технически директор в „Локомотив“ (Пловдив), заради неразбирателство със собственика на клуба Христо Крушарски.

През 2022 г. е официално утвърден за технически директор на Българския футболен съюз.

Статистика по сезони

Успехи

Отборни 
Левски (София)
 „А“ група (6): 1999/2000, 2000/01, 2001/02, 2005/06, 2006/07, 2008/09
 Купа на България (4): 1998, 2000, 2002, 2007

Индивидуални 
 Голмайстор на „А“ група (1): 2001 (22 гола)

Източници

Външни препратки 

 Профил на LevskiSofia.info

Български футболисти
Футболисти на ПФК Левски (София)
Футболисти на Локомотив (Пловдив)
Български треньори по футбол
Треньори на ПФК Левски (София)
Български футболисти във Франция
Български футболисти в Хърватия
Български футболисти в Турция
Родени в Пловдив
Треньори на Черно море (Варна)